HMS «Queen Mary»

HMS «Queen Mary» var en britisk slagkrysser bygget av Royal Navy rett før utbruddet av første verdenskrig. Hun ble sjøsatt 20. mars 1912 og ble senket ved Jyllandsslaget i 1916.

HMS Queen Mary var den siste slagkrysseren som ble bygget av Royal Navy før første verdenskrig. Queen Mary, det eneste skipet i sin klasse, delte mange trekk med slagkrysserne i Lion-klassen, inkludert sine åtte 13,5-tommers (343 mm) kanoner. Hun ble ferdigstilt i 1913 og deltok i slaget ved Helgolandbukta som en del av Grand Fleet i 1914. Som de fleste moderne britiske slagkryssere forlot skipet aldri Nordsjøen under krigen. 

Som en del av den første slagkrysserskvadronen forsøkte Queen Mary å avskjære en tysk styrke som bombarderte Nordsjøkysten av England i desember 1914, men uten hell. Skipet ble ombygd tidlig i 1915 og gikk glipp av slaget ved Doggerbank i januar, men deltok i krigens største flåteaksjon, slaget ved Jylland i midten av 1916. Hun ble truffet to ganger av den tyske slagkrysseren Derfflinger i begynnelsen av slaget, og ammunisjons-magasinene ombord eksploderte kort tid etterpå, og hun sank med tap av mer enn 98 prosent av skipets besetning.

Vraket hennes ble oppdaget i 1991 og ligger i deler, hvorav noen er opp ned, på bunnen av Nordsjøen. Queen Mary er utpekt som et beskyttet sted i henhold til loven om beskyttelse av militære levninger fra 1986, ettersom det er graven til 1266 offiserer og menige.

 Referanser 

Kategori:Britiske slagkryssere
Kategori:Skip fra første verdenskrig
Kategori:Slaget ved Jylland
Kategori:Skip bygget i Storbritannia
Kategori:Skip fra 1912
Kategori:Skip sluttseilt 1916
Kategori:Krigsforlis
Kategori:Artikler i sjøfart-prosjektet